REGULAMENTUL (CE) NR. 384/2008 AL COMISIEI
din 29 aprilie 2008
de modificare a Regulamentului (CE) nr. 1266/2007 cu privire la condițiile de derogare a animalelor gestante de la interdicția de ieșire prevăzută de Directiva 2000/75/CE a Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (1), în special articolul 9 alineatul (1) litera (c), articolele 11 și 12 și articolul 19 al treilea paragraf,
întrucât:
(1)
Regulamentul (CE) nr. 1266/2007 al Comisiei (2) stabilește reglementări pentru controlul, monitorizarea, supravegherea și restricțiile privind deplasarea animalelor, în legătură cu febra catarală ovină, către și dinspre zonele cu acces reglementat. De asemenea, Regulamentul stabilește condițiile de derogare de la interdicția de ieșire, aplicabilă deplasărilor de animale susceptibile, de material seminal, ovule și embrioni aparținând acestora, prevăzută de Directiva 2000/75/CE.
(2)
În lumina noilor informații științifice acumulate recent despre patogeneza virusului febrei catarale ovine, în legătură cu posibila transmitere transplacentară a febrei catarale ovine, trebuie să se ia anumite măsuri de precauție pentru prevenirea unei posibile răspândiri a bolii prin intermediul animalelor gestante sau anumitor animale nou-născute.
(3)
Animalele care au fost imune înainte de inseminarea artificială sau împerechere, datorită vaccinării cu un vaccin cu virus inactivat sau datorită imunității naturale, sau care au fost protejate împotriva atacurilor vectorilor pentru o anumită perioadă și au fost supuse anumitor teste de laborator cu rezultate negative nu se consideră că ar prezenta vreun risc semnificativ în ceea ce privește febra catarală ovină. Ar trebui, prin urmare, să existe posibilitatea derogării de la interdicția de ieșire numai pentru astfel de animale gestante sigure.
(4)
Prin urmare, Regulamentul (CE) nr. 1266/2007 ar trebui modificat în consecință. Prevederile acestui regulament trebuie, totuși, să fie reexaminate în viitorul apropiat, în lumina noilor cunoștințe care devin disponibile.
(5)
În cazul în care derogările de la interdicția de ieșire, valabile pentru deplasările de animale din speciile susceptibile din zonele cu acces reglementat, se aplică animalelor destinate comerțului intracomunitar sau pentru export într-o țară terță, certificatele de sănătate prevăzute de Directiva 64/432/CEE a Consiliului (3), Directiva 91/68/CEE a Consiliului (4), Directiva 92/65/CEE a Consiliului (5) și la care se referă Decizia 93/444/CEE a Comisiei (6) urmează să includă o trimitere la Regulamentul (CE) nr. 1266/2007. Este oportun să se adauge o mențiune suplimentară tuturor acestor certificate de sănătate, pentru a fi mai bine explicate condițiile de sănătate animală care permit derogarea animalelor gestante de la interdicția de ieșire.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
În anexa III la Regulamentul (CE) nr. 1266/2007, secțiunea A se modifică după cum urmează:
1.
La punctul 1, primul paragraf se înlocuiește cu următorul text:
„Animalele au fost închise până la momentul expedierii în timpul perioadei sezoniere fără vectori, definită în conformitate cu anexa V, într-o zonă indemnă de febră catarală ovină timp de cel puțin 60 de zile anterioare deplasării și au fost supuse unui test de identificare a agentului, în conformitate cu Manualul de teste de diagnosticare și vaccinuri pentru mamifere al Organizației Internaționale pentru Sănătate Animală (OIE) (7) (denumit în continuare «Manualul pentru animalele terestre al OIE»), fiind testate negativ, testele fiind efectuate cu cel mult șapte zile anterioare datei circulației.
2.
Se adaugă următoarele alineate:
„Pentru animale gestante, cel puțin una dintre condițiile prezentate la punctul 5 literele (b), (c) și (d) și punctele 6 și 7 trebuie să fie respectată înainte de inseminare sau împerechere, sau este respectată condiția prezentată la punctul 3, testul fiind efectuat cu cel mult șapte zile anterioare datei circulației.
Dacă animalele sunt destinate comerțului intracomunitar sau exportului către o țară terță, la certificatele sanitar-veterinare corespunzătoare prevăzute în Directivele 64/432/CEE, 91/68/CEE și 92/65/CEE sau la care se face referire în Decizia 93/444/CEE, în cazul în care acestea sunt aplicabile, ar trebui adăugat unul dintre următoarele texte suplimentare:
«Animalul (Animalele) nu este (sunt) gestant(e).», sau
«Animalul (Animalele) poate (pot) fi gestant(e) și respectă condiția (condițiile) … [prezentate la punctul 5 literele (b), (c) și (d) și punctele 6 și 7 înainte de inseminare sau împerechere, sau prezentate la punctul 3; indicați mențiunile corespunzătoare].»”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 2008.